दिल्ली, यूपी, पंजाब, हरियाणा सहित कई राज्यों में बारिश की संभावना, कश्मीर और हिमाचल में हो सकती है बर्फबारी
आज दिल्ली के कुछ हिस्सों, हरियाणा के फारुखनगर, यूपी में देबई, नरौरा, सहसवान, अतरौली, अलीगढ़ और राजस्थान में भरतपुर और मेहंदीपुर बालाजी में बारिश हो सकती है। इसके साथ ही, जम्मू-कश्मीर, हिमाचल प्रदेश और उत्तराखंड में बर्फबारी भी हो सकती है।
नई दिल्ली: आज देश के कई राज्यों में बारिश की संभावना है। दिल्ली के कुछ हिस्सों, हरियाणा के फारुखनगर, यूपी में देबई, नरौरा, सहसवान, अतरौली, अलीगढ़  और राजस्थान में भरतपुर और मेहंदीपुर बालाजी में बारिश हो सकती है। इसके साथ ही, जम्मू-कश्मीर, हिमाचल प्रदेश और उत्तराखंड में बर्फबारी भी हो सकती है। भारतीय मौसम विज्ञान विभाग (IMD) ने  प्रेस रिलीज जारी कर यह जानकारी दी। भारतीय मौसम विज्ञान विभाग ने बताया कि आज उत्तर प्रदेश, मध्य प्रदेश और राजस्थान में गरज/बिजली गिरने की संभावना है। इनके अलावा अंडमान निकोबार द्वीप समूह में भी आज भारी से बहुत भारी बारिश की संभावना है।देश के इतने राज्यों में होने वाली बारिश और बर्फबारी का ठंड पर काफी असर पड़ेगा। आने वाले दिनों में ठंड के तेजी से बढ़ने के आसार है। दिल्ली-एनसीआर में सुबह के समय कोहर देखने को मिला है। इसके अलावा उत्तर प्रदेश, हरियाणा, राजस्थान सहित कई और राज्यों में भी कोहरा देखा गया है।नवंबर-दिसंबर में महाराष्ट्र में सामान्य तौर पर बारिश नहीं होती है लेकिन, दक्षिण पूर्व और पूर्व मध्य अरब सागर के ऊपर बनी चक्रवाती हवाओं की वजह से बारिश हो रही है। आईएमडी के राष्ट्रीय मौसम पूर्वानुमान केंद्र की प्रमुख सती देवी ने बताया कि पश्चिमी विक्षोभ के संपर्क से भूमध्यसागरीय क्षेत्र में एक चक्रवाती प्रवाह उत्पन्न होता है। इस वजह से उत्तर भारत में बारिश और बर्फबारी होती है।